**OPIS PROJEKTA MAPIRANJE TRNJA**

Projekt u fokus postavlja učenike osnovne škole Rapska s ciljem revitalizacije kvarta Trnje, kroz dramske radionice, kao i proces mapiranja naznačenog kvarta. Radionice bi se odvijale subotom u prostorima kluba Močvara (Trnjanski nasip bb) počevši s 21.4.2018. u 11:00. Idući termin radionice prema dogovoru s učenicima.

Središnji materijal radioničkog dijela je pustolovni roman za djecu Trojica u Trnju, Pavla Pavličića, koji se nalazi na popisu lektira te se tako i formira interaktivna platforma na kojoj će učenici iz različitih perspektiva (istraživačkih, izvedbenih) moći pristupiti školskoj građi, a istovremeno i sagledati vlastiti kvart iz drugih vizura.

Projekt bi započeo okupljanjem u klupskim prostorima Močvare, gdje bi se kroz dramske vježbe polaznici prvo međusobno upoznali, zatim bi se ukratko predstavila sama metodologija mapiranja, nakon koje bi uslijedilo sam izlazak na teren uz vođene zadatke poput primjerice – odvedite nas na mjesto okupljanja/najtajnovitije mjesto/ mjesto koje u vama budi osjećaj sigurnosti/ mjesto koje u vama izaziva strah u vašem kvartu. Učenici preuzimaju ulogu vodiča, i na svakoj od lokacija njihovi narativi snimaju se diktafonom, kako bi naznačeni materijal mogao poslužiti u kasnijim fazama adaptacije spomenutog Pavličićevog romana.

Nakon mapiranja, ponovno bi se okupili oko same karte kvarta i upisivali mjesta koja su učenici izdvojili, usredotočujući se na potencijalna preklapanja ili razilaženja u samim odabirima.

Nakon prikupljene dokumentarne građe, zajednički bi tražili poveznice s fikcionalnim materijalom, kojim bi se bavili kroz dramske metode – vođene improvizacije, sukreiranje na izdvojenim fragmentima iz samog romana, kao i tretiranju samih dramskih situacija; također učenici bi se upoznali i izgradnjom dramskog lika kroz dio radionice gdje bi se usredotočili na dramsku formu i okušali u kreiranju biografija likova i pisanju monologa/dijaloga.

U završnoj fazi projekt bi se fokusirao na strukturiranje izvedbe koja bi opstojala kao adaptacija Trojice u Trnju isprepletena dokumentarnim narativima, kao i materijalom proizašlim iz dramskih radionica.